ซิกน่าชี้เออีซีลงทุนไม่ง่ายกฎหมายคุม
ซิกน่า เผยเปิดเสรีการค้าอาเซียนไม่ได้ทำให้การเข้าลงทุนง่ายอย่างที่คิด เพราะต้องอิงกับกฎหมายของแต่ละประเทศ
26 เม.ย. 2555

ซิกน่า เผยเปิดเสรีการค้าอาเซียนไม่ได้ทำให้การเข้าลงทุนง่ายอย่างที่คิด เพราะต้องอิงกับกฎหมายของแต่ละประเทศ
นายเคนเนธ วอห์น กรรมการผู้จัดการประจำภูมิภาคเอเชียแปซิฟิก บริษัท ซิกน่า โกลบอล เฮลท์ เบเนฟิทส์ เปิดเผยว่า ภาพรวมของการเปิดเสรีการค้าอาเซียน หรือประชาคมเศรษฐกิจอาเซียน (เออีซี) ไม่ได้ทำให้บริษัทต่างชาติเข้าไปลงทุนในประเทศอาเซียนได้ง่ายกว่าเดิม เพราะไม่ว่าจะเข้าไปลงทุนในประเทศไทย ต้องเคารพกฎหมายและต้องปฏิบัติตามกฎระเบียบต่างๆ ในแต่ละประเทศ
นอกจากนี้ ยังต้องศึกษาตลาดในแต่ละประเทศเพื่อสร้างจุดแตกต่างด้านการแข่งขัน ซึ่งบริษัท ซิกน่า ประเทศไทย ที่เข้ามาลงทุนในไทยได้นำนวัตกรรมความคุ้มครองใหม่ๆ เข้ามาให้บริการในตลาดไทยที่ยังไม่เคยมีมาก่อน
ทั้งนี้ การเข้ามาลงทุนในเอเชีย 5 ประเทศ ทางบริษัทยังคงยึดนโยบายการให้บริการประกันสุขภาพเป็นหลัก โดยยังไม่มีแนวคิดที่จะขยายธุรกิจประกันอื่นๆ แม้ว่าโอกาสในการเติบโตของธุรกิจในเอเชียจะสูงมาก แต่ต้องการเป็นหนึ่งในบริษัทที่มีความเชี่ยวชาญด้านบริการสุขภาพชั้นนำของโลก